वर प्राप्त करने के पश्चात् सुन्द और उपसुन्द ने दिग्विजय के लिए यात्रा की। उन्होंने इन्द्रलोक, यक्ष, राक्षस, नाग, मलेच्छ आदि सब पर विजय प्राप्त करके सारी पृथ्वी अपने वश में ली। दोनों भाइयों की आज्ञा से असुरगण घूम-घूमकर ब्रह्मर्षि और राजऋषियों का सत्यानाश करने लगे। परेशान होकर जब ऋषिलोग दुर्गम स्थानों में जा-जाकर छिपने लगे तब वे दोनों असुर हाथी, सिंह और बाघ बनकर उनकी हत्या करने लगे। ब्राह्मण और क्षत्रियों का विध्वंस होने लगा। यज्ञ, स्वाध्याय और उत्सवों के बन्द होने से चारों ओर हाहाकार मच गया।